LT Europos Sąjungos oficialusis leidinys L 31/1

KOMISIJOS REGLAMENTAS (ES) 2016/156

2016 m. sausio 18 d.

kuriuo dėl didžiausios leidžiamosios boskalido, klotianidino, tiametoksamo, folpeto ir metiltolklofoso liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą, 18 straipsnio 1 dalies b dalį ir 49 straipsnio 2 dalį,

kadangi:

(1) didžiausia leidžiamoji boskalido, klotianidino, tiametoksamo ir metiltolklofoso liekanų koncentracija (toliau – DLK) nustatyta Reglamento (EB) Nr. 396/2005 III priedo A dalyje. Didžiausia leidžiamoji folpeto liekanų koncentracija (toliau – DLK) nustatyta Reglamento (EB) Nr. 396/2005 II priede ir III priedo B dalyje;

(2) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi (2) Europos maisto saugos tarnyba (toliau – Tarnyba) pateikė pagrįstą nuomonę dėl nustatytos boskalido DLK. Ji pasiūlė pakeisti liekanų apibrėžtį. Ji padarė išvadą, kad trūksta tam tikros informacijos apie visas vertintas DLK vertes ir kad rizikos valdytojai turi papildomai tai apsvarstyti. Ji nurodė, kad tikėtina, kad boskalido liekanos gali kauptis sėjomainos kultūriniuose augaluose. Ji apskaičiavo DLK vertes, kuriomis atsižvelgiama arba neatsižvelgiama į kaupimosi potencialą, ir leido rizikos valdytojams pasirinkti reikiamą variantą. Kadangi rizikos vartotojams nėra, Reglamento (EB) Nr. 396/2005 II priede turėtų būti nustatyta Tarnybos nustatyto dydžio DLK, kuria atsižvelgiama į kaupimosi potencialą. Šios DLK vertės bus peržiūrėtos; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(3) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi (3) Tarnyba pateikė pagrįstą nuomonę dėl nustatytos dabartinės klotianidino DLK. Ji rekomendavo sumažinti karijoms, papajoms, bulvėms, pomidorams, paprikoms, baklažanams, cukriniams kukurūzams, žiediniams kopūstams, lapinėms kopūstinėms daržovėms, sėjamosioms salotoms, daržiniams builiams, pupelėms (šviežioms, be ankščių), žirniams (šviežiems, be ankščių), šviežiems lęšiams, vilnamedžių sėkloms, sorgų grūdams, kakavai ir paprastosios trūkažolės šaknims nustatytą DLK. Kitų produktų atveju ji rekomendavo padidinti arba palikti nustatytą DLK. Ji padarė išvadą, kad trūksta tam tikros informacijos apie citrusiniams vaisiams, vyšnioms, valgomosioms vynuogėms ir vynui gaminti skirtoms vynuogėms, braškėms ir žemuogėms, ananasams, melionams, arbūzams, ropiniams kopūstams ir salotinėms trūkažolėms nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams nėra, Reglamento (EB) Nr. 396/2005 II priede tiems produktams turėtų būti nustatyta esamo arba Tarnybos nustatyto dydžio DLK. Šios DLK vertės bus peržiūrėtos; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(4) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi (4) Tarnyba pateikė pagrįstą nuomonę dėl nustatytos dabartinės tiametoksamo DLK. Ji pasiūlė pakeisti liekanų apibrėžtį ir rekomendavo sumažinti karijoms, sėklavaisiams, persikams, valgomosioms alyvuogėms, bananams, papajoms, bulvėms, griežčiams, cukriniams kukurūzams, žiediniams kopūstams, briuseliniams kopūstams, gūžiniams kopūstams, lapinėms kopūstinėms daržovėms, pupelėms (šviežioms, su ankštimis ir be ankščių), žirniams (šviežiems, be ankščių), šviežiems lęšiams, ankštiniams augalams, sėmenims, žemės riešutams, aguonų sėkloms, sezamų sėkloms, saulėgrąžų sėkloms, rapsų sėkloms, sojoms, garstyčių sėkloms, vilnamedžių sėkloms, moliūgų sėkloms, dažiniams dygminams, agurklėms, sėjamosioms judroms, kanapių sėkloms, paprastųjų ricinmedžių sėkloms, aliejaus gamybai skirtoms alyvuogėms, avižų grūdams, rugių grūdams, kakavai, cukriniams runkeliams (šaknims), kiaulėms (raumenims, kepenims, inkstams), galvijams (raumenims, kepenims, inkstams), avims (raumenims, kepenims, inkstams) ir ožkoms (raumenims, kepenims, inkstams) nustatytą DLK. Kitų produktų atveju ji rekomendavo padidinti arba palikti nustatytą DLK. Ji padarė išvadą, kad trūksta tam tikros informacijos apie citrusiniams vaisiams, abrikosams, vyšnioms, valgomosioms vynuogėms ir vynui gaminti skirtoms vynuogėms, braškėms ir žemuogėms, ananasams, melionams, arbūzams ir salotinėms trūkažolėms nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams nėra, Reglamento (EB) Nr. 396/2005 II priede tiems produktams turėtų būti nustatyta esamo arba Tarnybos nustatyto dydžio DLK. Šios DLK vertės bus peržiūrėtos; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(5) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi (5) Tarnyba pateikė pagrįstą nuomonę dėl nustatytos dabartinės folpeto DLK. Ji pasiūlė pakeisti liekanų apibrėžtį. Ji rekomendavo padidinti arba palikti tam tikriems produktams nustatytą DLK. Ji padarė išvadą, kad trūksta tam tikros informacijos apie braškėms ir žemuogėms, valgomosioms alyvuogėms, bulvėms, ridikams, gelteklėms, pomidorams, melionams, aliejui gaminti skirtoms alyvuogėms, miežių grūdams, kviečių grūdams, apyniams (džiovintiems), naminiams paukščiams (mėsai, riebalams, kepenims) ir paukščių kiaušiniams nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams nėra, Reglamento (EB) Nr. 396/2005 II priede tiems produktams turėtų būti nustatyta esamo arba Tarnybos nustatyto dydžio DLK. Šios DLK vertės bus peržiūrėtos; atliekant peržiūrą bus atsižvelgta į per dvejus metus po šio reglamento paskelbimo gautą informaciją. Tarnyba padarė išvadą, kad neturima informacijos apie česnakams, svogūnams, valgomiesiems svogūnėliams, svogūnlaiškiams, ropiniams kopūstams, sėjamosioms salotoms, salotinėms trūkažolėms, špinatams ir pupelėms (šviežioms, be ankščių) nustatytą DLK ir kad rizikos valdytojai turi papildomai tai apsvarstyti. Šiems produktams DLK turėtų būti nustatyta pagal konkrečią nustatymo ribą;

(6) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi (6) Tarnyba pateikė pagrįstą nuomonę dėl nustatytos dabartinės metiltolklofoso DLK. Tarnyba rekomendavo palikti bulvėms nustatytą DLK. Ji padarė išvadą, kad trūksta tam tikros informacijos apie ridikams, brokoliams, žiediniams kopūstams, briuseliniams kopūstams, gūžiniams kopūstams, sultenėms, sėjamosioms salotoms, salotinėms trūkažolėms, sėjamosioms pipirnėms, sėjamosioms gražgarstėms, raukšlėtiesiems bastučiams ir kopūstinių daržovių lapams ir daigams nustatytą DLK ir kad rizikos valdytojai turi papildomai tai apsvarstyti. Kadangi rizikos vartotojams nėra, Reglamento (EB) Nr. 396/2005 II priede tiems produktams turėtų būti nustatyta esamo arba Tarnybos nustatyto dydžio DLK. Šios DLK vertės bus peržiūrėtos; atliekant peržiūrą bus atsižvelgta į per dvejus metus po šio reglamento paskelbimo gautą informaciją. Taryba padarė išvadą, kad neturima informacijos apie griežčiams, ropėms, pekininiams kopūstams, lapiniams kopūstams, ropiniams kopūstams, salierams, kiaulėms (raumenims, riebalams, kepenims, inkstams), galvijams (raumenims, riebalams, kepenims, inkstams), avims (raumenims, riebalams, kepenims, inkstams), ožkoms (raumenims, riebalams, kepenims, inkstams), naminiams paukščiams (raumenims, riebalams, kepenims), pienui (galvijų, avių, ožkų) ir paukščių kiaušiniams nustatytą DLK ir kad rizikos valdytojai turi papildomai tai apsvarstyti. Šiems produktams DLK turėtų būti nustatyta pagal konkrečią nustatymo ribą;

(7) produktams, kuriems apsaugoti nesuteiktas atitinkamo augalų apsaugos produkto naudojimo leidimas ir kuriems leidžiamasis importo nuokrypis ar kodekse nustatytos didžiausios leidžiamosios koncentracijos (CXL) vertės nenustatyti, DLK turėtų būti nustatyta pagal konkrečią nustatymo ribą arba atitikti numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(8) Komisija konsultavosi su Europos Sąjungos etaloninėmis pesticidų liekanų laboratorijomis dėl būtinybės pakoreguoti tam tikras nustatymo ribas. Šios laboratorijos padarė išvadą dėl kelių medžiagų, kad dėl su tam tikromis prekėmis susijusios technikos raidos reikia nustatyti joms skirtas konkrečias nustatymo ribas;

(9) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(10) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(11) todėl Reglamentas (EB) Nr. 396/2005 turėtų būti atitinkamai iš dalies pakeistas;

(12) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;

(13) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(14) šiame reglamente nustatytos priemonės atitinka Augalų, gyvūnų, maisto ir pašarų nuolatinis komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis

Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti iki 2016 m. rugpjūčio 26 d.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Jis taikomas nuo 2016 m. rugpjūčio 26 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2016 m. sausio 18 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) EFSA (European Food Safety Authority), 2014. Reasoned opinion on the review of the existing maximum residue levels (MRLs) for boscalid according to Article 12 of Regulation (EC) No 396/2005. EFSA Journal 2014;12(7):3799, 127 p.

(3) EFSA (European Food Safety Authority), 2014. Reasoned opinion on the review of the existing maximum residue levels (MRLs) for clothianidin and thiamethoxam according to Article 12 of Regulation (EC) No 396/2005. EFSA Journal 2014;12(12):3918, 120 p. doi:10.2903/j.efsa.2014.3918.

(4) EFSA (European Food Safety Authority), 2014. Reasoned opinion on the review of the existing maximum residue levels (MRLs) for clothianidin and thiamethoxam according to Article 12 of Regulation (EC) No 396/2005. EFSA Journal 2014;12(12):3918, 120 p. doi:10.2903/j.efsa.2014.3918.

(5) EFSA (European Food Safety Authority), 2014. Reasoned opinion on the review of the existing maximum residue levels (MRLs) for folpet according to Article 12 of Regulation (EC) No 396/2005. EFSA Journal 2014;12(5):3700, 55 p.

(6) European Food Safety Authority, 2014. Reasoned opinion on the review of the existing maximum residue levels (MRLs) for tolclofos-methyl according to Article 12 of Regulation (EC) No 396/2005. EFSA Journal 2014;12(12):3920, 42 p.